Skotte terug in prentjie ná Samoa rooi sien | Maroela Media
Skotland se rugbyspan het in Kobe, Japan, die agterdeur oopgehou om steeds vir die kwarteindronde van vanjaar se Wêreldbekertoernooi te kwalifiseer en in die proses dalk die deur in Samoa se gesig toegeklap.
Die Skotte het hul wedstryd in Groep A met 34 – 0 gewen nadat hulle rustyd met 20 – 0 voor was. Uit 'n Suid-Afrikaanse oogpunt is daar baie belangstelling in dié groep, want dis feitlik seker dat die Springbokke teen een van die spanne in Groep A in die kwarteindronde sake gaan uitspook… en dit kan Ierland, Japan of Skotland wees.
Foto: (Ichiro Sakano/Kyodo News via AP)
Die Skotte het ook 'n noodsaaklike bonuspunt verower en is nou weer terug in die wedloop nadat hulle met 27 – 3 in hul eerste wedstryd deur Ierland afgeransel is.
Die Skotte se volgende wedstryd is eers volgende Woensdag teen Rusland, wat 'n slaansak behoort te wees en dan wag Japan.
Samoa speel reeds Saterdag teen Japan, gevolg deur 'n laaste kragmeting met Ierland. Sal enigiemand bereid wees om geld op die ongedissiplineerde Samoane te waag?
Hul swak dissipline het hulle weer in die steek gelaat toe die linkervleuel, Ed Fidow, 'n rooikaart gekry het (twee geelkaarte) nadat hy met sy knieë in die Skotse vleuel Sean Maitland ingedons het terwyl hy oor die doellyn vir 'n drie probeer seil het.
Maitland het die bal verloor, maar die skeidsregter, Pascal Gauzere, het 'n strafdrie aan die Skotte toegeken en 'n tweede geelkaart (wat tot die rooie gelei het) aan Fidow gewys.
Die Skotte het goed by die hitte en hoë humiditeit aangepas. Ai, hoekom word die WB-toernooi dié tyd van die jaar in Japan gespeel, kan tereg gevra?
Die Skotte het van kort aangeë gebruik gemaak en hul skakelpaar, Greig Laidlaw en Finn Russell, het die bal voor die voorspelers gehou en met taktiese skoppe die Samoane in hul eie gebied vasgepen. Dan het die voorspelers die basiese beginsels goed uitgevoer, waar Jonny Gray uitgetroon het.
Samoa se vertoning – inteendeel tot dusver dié van al drie eilandspanne (Fidji, Samoa en Tonga) – moet 'n groot bron van kommer vir Wêreldrugby se dasdraers wees.
Passie en natuurlike talent gaan nie die spanne help om net een keer elke vier jaar behoorlik saam te trek en dan van hulle te verwag om saam te gesels nie.
Hulle sal baie meer gereeld moet saamspeel en hul beste spelers sal vir toetsrugby beskikbaar gestel moet word. Só nie gaan hulle net die getalle by WB-toernooie volmaak.
Skotland 34 (20): Drieë: Sean Maitland, Greg Laidlaw, twee strafdrieë (albei 7 punte). Doelskoppe: Laidlaw (2). Strafdoel: Laidlaw. Skepdoel: Stuart Hogg.